钦定古今图书集成/明伦汇编/氏族典/第164卷 > 《廖用贤尚友录》 > 潘宗颜
## 钦定古今图书集成/明伦汇编/氏族典/第164卷 > 《廖用贤尚友录》 > 潘宗颜

按《明外史潘宗颜传》：“宗颜，字士瓒，保安卫人。善诗赋，
晓天文兵法。举万历四十一年进士，授户部主事，历
郎中。数上书言辽事，命督饷辽东，旋擢开原兵备佥
事。四十六年，马林出师，命宗颜监林军，出三坌口，营
稗子峪。夜闻杜松败，林军遂哗。及旦，兵至，林恐甚，一
战而败，策马先奔，宗颜殿后，奋呼冲击，胆气弥厉。自”
辰至午，力不支，与游击窦永澄、守备江万春、赞理通
判董尔砺等皆死焉。事闻，赠光禄卿，再赠大理卿，荫
锦衣世百户，谥“节愍”，立祠奉祀。永澄等亦赐恤如制。